રાજકારણીઓની નજર હંમેશાં મત પર જ રહે છે. આ મતની લાલચમાં જ તેઓ લોકોને ગેરમાર્ગે દોરે છે. ભવિષ્યમાં આવું ન બને અને આવા વિવાદોનો ઉકેલ રાષ્ટ્રીય ભાવના સાથે લાવવામાં આવે એ હેતુથી જ સર્વોચ્ચ અદાલતે જાહેર કર્યું છે કે નદીઓના પાણી એ રાષ્ટ્રીય સંપત્તિ છે. તેના પર કોઈ એક રાજ્ય હક્ક કે દાવો કરી શકે નહીં. આ જ સાચી સમજ છે. આ ચુકાદાને પગલે તામિલનાડુમાં તત્કાલ ઉગ્ર રાજકીય પ્રતિક્રિયા જન્મી નથી, એ સારું લક્ષણ છે. એકંદરે લોકો અદાલતનો ચુકાદો સ્વીકારી લેવાના મતના હોય છે. કાવેરી જળવિવાદનું કાયમી નિરાકરણ થઈ ગયું હોવાનું હવે માનીને ચાલી શકાય, પરંતુ ગોદાવરી, કૃષ્ણા, રાવી-બ્યાસ જેવી કેટલીય નદીઓના પાણીના વિવાદ આજે પણ યથાવત્ છે અને નિરાકરણ માટે અદાલતના નિર્ણયની રાહ જોઈ રહ્યા છે. આ વિવાદોને કારણે જ દેશના એક ડઝન જેટલાં રાજ્યોના લોકો ચિંતા અને વ્યગ્રતા અનુભવે છે. બને છે એવું કે નીચલી અદાલતના નિર્ણયને સ્વીકારવામાં આવતા નથી અને મામલાને છેક સર્વોચ્ચ અદાલત સુધી લઈ જવામાં આવે છે. તેના કારણે નિરાકરણની પ્રક્રિયા લંબાતી રહે છે. કાવેરી જળવિવાદમાં આવું જ બન્યું હતું. રાવી-બ્યાસ નદીના પાણીની વહેંચણીની બાબતમાં પણ પંજાબ અને હરિયાણા રાજ્ય વચ્ચે ઉગ્ર મતભેદો પ્રવર્તે છે અને તેને કારણે અનેક વખત હિંસક સંઘર્ષ થયા છે. આવા સંઘર્ષોને હંમેશાં રાજકીય પીઠબળ મળતું રહ્યું છે. જો એવું ન હોત તો રાવી-બ્યાસના પાણીનો ઝઘડો ક્યારનો ઉકેલાઈ ગયો હોત.